Lettmelk

Lettmelk er betegnelsen på en type bearbeidet kumelk hvor varierende mengder av melkefettet (fløten) er fjernet ved separering i en melkeseparator (en sentrifuge). I dag brukes betegnelsen først og fremst i markedsføring av melkeprodukter med fettinnhold fra 0,7 til 1,5 %. Melken er homogenisert og pasturisert, og har en holdbarhetstid på 13 dager gitt at den selges og oppbevares kjølig.

I Norge kom lettmelk på markedet i 1984, og skulle være et sunnere alternativ til helmelk ettersom man så en sammenheng mellom melkefett og forekomst av hjerte- og karsykdommer. Den har etter hvert blitt den mest solgte type melk i Norge.

Det svenske motstykket til lettmelk heter mellanmjölk, og det man i Sverige kaller lättmjölk tilsvarer varianten av lettmelk som tidligere ble kalt ekstra lett melk.

Referanser 

Melk
Matingredienser